Չինեզե Անյաենե

Չինեզե Անյաենե (, ), նիգերիացի ժամանակակից կինոգործիչ, ռեժիսոր, պրոդյուսեր։ Լայն ճանաչում է նվաճել հատկապես հանդիսատեսների և քննադատների դրվատանքին արժանացած Ijé: The Journey (2010) ֆիլմի շնորհիվ։ Համարվում է Նոլիվուդի առաջամարտիկներից մեկը, նիգերիական սփյուռքի առաջին ներկայացուցիրը, ով նկարահանել է գեղարվեստական այնպիսի ֆիլմ, որը հաղթահարել է հայրենի երկրի մշակութային արգելապատնեշները։ Անյաենեն նիգերիական Օսկարի ընտրիչ հանձնաժողովի նախագահն է, Աբուջայում գործող Stella Maris դպրոցի համասեփականատերն ու գլխավոր տնօրենը, ինչպես նաև լոսանջելեսյան Xandria Productions ֆիրմայի հիմնադիրը։

Կենսագրություն 

Չինեզե Անյաենեն ծնվել ու հասակ է առել Աբուջայում։ Սովորել է Ռեգինա Պասիս (Regina Pacis) քոլեջում, այնուհետև՝ Աբուջայի համալսարանի դրամատուրգիայի բաժանմունքում։ 2005 թվականին տեղափոխվել է Ամերիկայի Միացյալ Նահանգներ, ուսումը շարունակել Նյու Յորքի կինոդպրոցում, որն ավարտել է՝ ստանալով ռեժիսուրայի մասնագետի որակավորում (մագիստրոսի աստիճան)։ 2010 թվականին նկարահանել է իր առաջին գեղարվեստական ֆիլմը՝ Ijé: The Journey-ն, որտեղ գլխավոր դերերում հանդես են եկել Օմոտոլա Ջալադե Էկինդեն և Ժենևիև Նաջին։ Ֆիլմը պատմում է նիգերիացի երկու քույրերի մասին, որոնցից մեկը հանիրավի մեղադրվում է սպանություն գործելու մեջ, իսկ մյուսը ամեն ջանք գործադրում է նրան փրկելու համար։ Կինոնկարը շահել է մի շարք հեղինակավոր մրցանակներ, այդ թվում՝ Կանադայի միջազգային կինոփառատոնի Award of Excellence, ամերիկյան Լաս Վեգասում՝ Golden Ace, Մեխիկոյում՝ արմավենու արծաթե ճյուղ, Սան Ֆրանցիսկոյի Black կինոփառատոնում՝ Մելվին վան Պիբլսի մրցանակ, Սուոնսի Բեյի կինոփառատոնում՝ «Միջազգային լավագույն ուսանողին» մրցանակ, որը հանձնել են Քեթրին Զետա Ջոնսն ու Մայքլ Շինը։ 

2012 թվականին Անյաենեն, որպես պրոդյուսեր, թողարկել է կինոռեժիսոր Լարրի Ուլրիխի նկարահանած 20 Years Later կարճամետրաժ կինոնկարը, որտեղ գլխավոր դերերի կատարմամբ հանդես են եկել Ջեֆ Հենդին, Քրիս Օլիվերը և Անջել Փրինսեսը։ Նպատակադրված է եղել ֆինանսավորել ևս մեկ կինոնկարի թողարկումը, սակայն միջոցների սղության պատճառով րի կարողացել մտահղացումն իրագործել։ 2018 թվականին հայտարարել է, որ իրեն դեռևս չի հաջողվել վճարել Ijé: The Journey ֆիլմի թողարկման հետ կապված պարտքերը։

Անձնական կյանք 
Չինեզե Անյաենեն 2017 թվականին գաղտնի ամուսնացել է Չիբուզոր Աբոնիի հետ։

Պարգևներ
Չինեզե Անյաենեի նվաճած առավել նշանակալից մրցանակներից են՝ 

Award of Excellence - Կանադայի միջազգային կինոփառատոն, 

Golden Ace Award - Լաս Վեգասի միջազգային կինոփառատոն 

Silver Palm Award - Մեխիկոյի միջազգային կինոփառատոն 

Melvin van Peebles Award - Սան Ֆրանցիսկոյի Black փառատոն and 

The Festival Prize for Best International Student - Սուոնսիի կինոփառատոն (մրցանակը շնորհել են Քեթրին Զետա-Ջոնսը և Մայքլ Շինը։

Ծանոթագրություններ

Արտաքին հղումներ 
Չինեզե Անյաենեն IMDb-ում

Նիգերիացի կինոպրոդյուսերներ
Նիգերիացի ռեժիսորներ
Նիգերիացի պրոդյուսերներ